古意六首 四
作者：王績
朝代：唐

paragraphs: 松生北巖下，由來人徑絕。
布葉捎雲煙，插根擁巖穴。
自言生得地，獨負凌雲潔。
何時畏斤斧，幾度經霜雪。
風驚西北枝，雹隕東南節。
不知歲月久，稍覺枝榦折。
藤蘿上下碎，枝榦縱橫裂。
行當糜爛盡，坐共灰塵滅。
寧關匠石顧，豈爲王孫折。
盛衰自有時，聖賢未嘗屑。
寄言悠悠者，無爲嗟大耋。